《续感兴二十五首 其十》
宋代·方一夔

老火久敛戍，蓐收令西方。尘沙随白日，惨澹无晶光。

故叶改颜随，过雁新著行。孤坐坠秋月，寒灯飐空房。

怅然盛时节，开缄理衣裳。芙蓉久当采，浩荡不可量。

芬芳易消歇，岁暮安得长。毋为守空死，万代同山冈。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。